Bulle raap suide se skole-brekers op | Netwerk24
Deur Hendrik Cronjé 02 Mei 2021 07:13
Die Bulle het Neil le Roux en Compion von Ludwig, twee van die warmste skolespelers in die land, gekontrakteer.
Onthou veral maar die naam van Le Roux, wat een van die opwindendste spelers in die afgelope week se Noord-Suid-skoletoernooi by Affies was.
Neil le Roux 'n paar jaar gelede in aksie vir SWD. Sy kop staan nou Bulle toe. Foto: Gallo Images
Dié skrumskakel van Oakdale se visie en goeie aangeewerk het hom gesog gemaak onder die talentwerwers. Gemeet aan die wedstryde wat sover vanjaar uitgesaai is, is hy die voorste skrumskakel in skolerugby wat taktiese en stelskopwerk betref.
Dis juis sy identifisering van ruimte en goeie uitvoering van skoppe wat Oakdale op die voorvoet hou, wat die tonge die afgelope week onder ondersteuners laat klap het.
Ná sy spel in Vrydag se kragmeting met Garsfontein, waarin Oakdale met 41-12 baas was, het die rugbywebtuiste schoolrugby.co.za sy speelstyl met die voormalige Springbok-skrumskakel Fourie du Preez s'n vergelyk.
Le Roux en drie van sy Oakdale-spanmaats, Phillip Kleynhans, Paul de Villiers en Dian Heunis, is vroeër vanjaar uitgenooi na 'n virtuele oefenkamp as deel van die SA Rugby EPD o.18-oefengroep.
Daar is tydens dié virtuele kamp veral klem gelê op spelers se posisionele vaardighede, kondisionering en rehabilitasie-tegnieke.
Von Ludwig, losskakel van Boishaai, word ook hoog aangeslaan deur verskeie kenners. Hy is nie bang om die bal op te vat nie, verdedig dodelik, het goeie visie, veilige hande en skop takties goed.
Hy is 'n voormalige WP-stoeier – iets wat beslis 'n invloed op sy kontakvaardighede het.
Von Ludwig se verwagte tweestryd met Jean Smith, seun van Franco Smith, kan 'n hoogtepunt wees wanneer Boishaai en Grey Saterdag om 14:00 in die Paarl armdruk.